Vyhodnotenie
pripomienkového konania

	Návrh štatútu Národného bezpečnostného úradu bol predložený do pripomienkového konania všetkým ministerstvám, Generálnej prokuratúre Slovenskej republiky a Úradu vlády Slovenskej republiky.
	Okrem ministerstva financií a ministerstva školstva predložili svoje stanoviská všetky oslovené orgány. K predloženému návrhu neuplatnilo pripomienky šesť ministerstiev. Pripomienky zo strany ďalších štyroch pripomienkujúcich orgánov mali odporúčajúci charakter a tie, ktoré smerovali ku skvalitneniu štatútu, sú v návrhu zapracované.
	Zásadné pripomienky k predloženému návrhu uplatnilo Ministerstvo vnútra Slovenskej republiky, Ministerstvo obrany Slovenskej republiky a Ministerstvo hospodárstva Slovenskej republiky. Tieto boli v plnom rozsahu do návrhu zapracované.
	Pripomienka Úradu vlády Slovenskej republiky spočívala v požiadavke predložiť na rokovanie vlády aj návrh organizačného poriadku Národného bezpečnostného úradu ako súčasť štatútu, ktorým budú podrobnejšie vymedzené úlohy, zásady činnosti a vnútorná organizácia Národného bezpečnostného úradu. Keďže navrhovaný štatút obsahuje všetky hlavné úlohy Národného bezpečnostného úradu, zásady jeho činnosti a vnútornej  organizácie a po schválení vládou bude záväzným pre vydanie organizačného poriadku, považujeme  predloženie interného predpisu riaditeľa Národného bezpečnostného úradu, ktorým bude vydaný organizačný poriadok Národného bezpečnostného úradu na rokovanie vlády za nadbytočné.
	Vychádzajúc z  uvedeného možno konštatovať, že návrh štatútu Národného bezpečnostného úradu sa na rokovanie vlády predkladá bez rozporov.